19. schôdza NR SR - 11.deň - A. dopoludnia
Dátum: 2024-09-27
Poslanec: Matovič, Igor (SLOVENSKO)
Druh vystúpenia: Vystúpenie v rozprave

72. Takže, kolegovia, kolegyne, priznám sa, vôbec som nechcel ísť vystupovať k tomuto bodu, ktorý navrhujete, ale zarazila ma jedna vec, keď som počúval pani Jaurovú, vlastne navrhovateľ ste asi vy alebo ste spoločný možno (rečník sa obrátil k navrhovateľovi a následne k spravodajkyni) a také určité znásilňovanie toho, že keď ste hovorili, že vás mrzí alebo sa čudujete, neviete sa vynačudovať tomu, ako sa táto téma vášho zákona pomotala s dúhovými vlajkami a s hulvátom Huliakom a podobne. Mne to pripadá zase, prepáčte, z vašej strany, a preto som sa prihlásil do rozpravy, také znásilňovanie, ako keby ste chceli spraviť pred celým Slovenskom z Huliaka kresťana. Hovorili ste tu a citovali ste tu viacerí, teraz už presne neviem kto, boli tu rôzne citáty z Biblie o tom, o obielených hroboch, o farizejoch, ktorí nie sú hodní toho mena a nie sú hodní, aby reprezentovali kresťanov, a ja si myslím, že vy si to veľmi uvedomujete, a ja by som práveže z vašej strany očakával, že nepodľahnete pokušeniu tohoto primitíva teraz postaviť na piedestál a prezentovať ho, že to je vlastne nejaký kresťan a kresťan tu bojuje proti, proti pani Plavákovej, proti dúhovým vlajkám, a očakával by som, že takisto nebudete aj teraz Danka tu prezentovať, že vlastne to je bojovník za... v mene kresťanov a bojuje tu proti vám, proti Plavákovej, proti dúhovým vlajkám. Títo ľudia robia hanbu kresťanstvu. Títo ľudia sa za kresťanstvo len skrývajú, títo ľudia to robia naschvál, účelovo, len aby oblbli svoje publikum, lebo veria tomu, že nájdu aj medzi veriacimi dostatok ľudí, ktorí im toto farizejstvo prekuknú, ktorí budú pozerať na nich, že áno, to sú vlastne tí praví kresťania, lebo oni bojujú proti tomu progresívnemu zlu. A mňa to mrzí, ja som aj včera, aj dnes som napísal status plus-mínus v tomto duchu na Facebook, že ja by som očakával, áno, teraz od kresťanov na Slovensku, aby sa postavili za svoju vlajku, aby nedovolili, aby primitívi ako Huliak alebo Danko, alebo podobní vraj kresťania birmovaní na úrade vlády, ďalší vraj kresťan v prezidentskom paláci, ľudia, ktorí nedokážu žiť kresťanským životom, oni len majú akože kresťanské reči, ktorí ani nepoznajú Desatoro a duplom ho nežijú. Ľudia, ktorí podvádzajú svoje manželky a ešte sa tým hrdia. Ľudia, ktorí okrádajú svojich vlastných voličov, ktorí nedokážu žiť pre spoločný záujem a žijú len pre samým seba, títo ľudia nie sú kresťanmi! A ja si myslím, že je najvyšší čas o tom hovoriť a nemali by sme práveže podliehať takým, takému volaniu chvíle, že teraz nám to vyhovuje, teraz toho primitíva Huliaka nalepíme tým kresťanom na čelo. Ja vám hovorím, ja som najnehodnejší kresťan na Slovensku, ale hovorím tu v mene tých hodných kresťanov, ktorí ten kresťanský život žijú, my Huliaka nechceme, oni si ho nezaslúžia, my Danka nechceme, oni si ho, kresťania na Slovensku, nezaslúžia, ani Fica, ani Pellegriniho, to sú pre mňa ancikristi. Keď som včera zbadal fotku Šutaja Eštoka, jako podáva ruku v predklone pápežovi, pre mňa sluha diabla príde za zástupcom Krista, nič horšie si neviem predstaviť možno porovnateľné tomu, ako keď na Fica spáchajú atentát, zdravotníci mu zachránia život a on im potom tým zdravotníkom napľuje do úst, že im zobere 259 mil. z výplat. Áno takisto podlé, takisto podlé od Šutaja Eštoka, ktorý potrebuje si ukázať fotku, lebo teda on sa stretol s pápežom, ale nie preto, že tú vieru žije, pretože chce získať ďalších kresťanov do svojich radov, a ja si myslím, že je načase a ja by som to očakával aj od vás ľudí, vraj vy máte takú nejakú platformu, že veriaci v PS, hoci keď som zaregistroval tú agendu (povedané so smiechom), že ľudia, ktorí obhajujú potraty, podľa mňa nikdy si nemôžu zase povedať, že sú veriaci a nemali by sa za toto slovíčko skrývať, môžu si hovoriť, že sú z akejkoľvek cirkvi, jednoducho v príkrom rozpore s kresťanským učením hlásajú svoje hodnoty, podľa mňa nehodnoty, ale to už je na vás, to už je vaše svedomie, ale ja sa, teraz hovorím, je piatok poobede, nikto tu pomaly nie je, ale považoval som za dôležité zastať sa kresťanstva na Slovensku, čiže prosím vás, progresívni politici, nezneužívajte túto chvíľu a nesnažte sa nalepiť Huliaka primitíva, Danka primitíva a podobných na čelo slovenským kresťanom. Ďakujem pekne.